Document ID: /fineweb-2-swissfilter-quality_10-filterrobots/filtered/01554.jsonl.gz/99

Недалеко од Ватина у општини Вршац налази се нешто невероватно!
Призор огромне структуре у облику концентричних кругова насред њиве тешко да било кога може да остави равнодушним.
Ипак, није ријеч ни о сету за холивудски СФ филм, ни о намјештаљки неког заљубљеника у НЛО који покушава да докаже да су ванземаљци ипак посјетили Земљу.
Овај призор забележен је дроном на једној ливади недалеко од Ватина у општини Вршац, а кругови су ту већ миленијумима!
И поред тога, ово мјесто је непознато највећем броју Срба, па чак и самих Вршчана.
Зато су недавно објављени снимци кругова, а које су на свом Фејсбуку и Јутјубу објавили чланови удружења љубитеља Вршца и његових старина „Феликс Милекер“ изазвали праву малу сензацију!
За сада се са сигурношћу зна само то да је ријеч о богатом археолошком налазишту.
У близини је један од кракова некадашњег пута који је још од праисторије, па све до недавно пролазио туда обилазећи велику – Алибунарску мочвару, пронађени су остаци каструма – утврђења карактеристичног за Римско царство, а има индиција и да се овде некада налазило веома развијено и богато насеље.
Ипак, већ код тога кад је то „некад“ тачно било, стручњаци не могу да се сложе.
Неки настанак мистичних кругова везују за Бронзано доба (2200–750/700. прије нове ере) али има и оних који ову структуру датују у период неолита (на простору Балкана од 5500. прије нове ере).
Ни намјена кругова није баш најјаснија. Сличне грађевине служиле су у Бронзаном добу као светилишта посвећена Сунцу, али и гробља, утврђења, домови старјешина…
Била су то и мјеста на којима су малобројни упућени у тајну бронзе топили ову легуру или једноставно мјеста окупљања и трговине.
Необична вршачка структура видљива је и из сателита, а градски музеј је до сада вршио мања сондажна ископавања, али прави посао археологе заправо тек чека.